b'\n_START_ARTICLE_\nIoan Boti\xc8\x99\n_START_SECTION_\nActivitatea\n_START_PARAGRAPH_\nBoti\xc8\x99 s-a n\xc4\x83scut \xc3\xaen ora\xc8\x99ul minier Lupeni, \xc8\x99i a absolvit cursurile Politehnicii din Cluj-Napoca, dup\xc4\x83 care a lucrat ca inginer la Combinatul de Utilaj Greu din acela\xc8\x99i ora\xc8\x99. \xc3\x8en 1992 a lansat propria afacere, SC Ateliere Boti\xc8\x99 SRL care a activat p\xc3\xa2n\xc4\x83 \xc3\xaen 2000._NEWLINE_\xc8\x98i-a \xc3\xaenceput activitatea politic\xc4\x83 \xc3\xaen partidul ecologist._NEWLINE_La alegerile locale din 2000, Boti\xc8\x99 a fost ales \xc3\xaen consiliul local al ora\xc8\x99ului Bistri\xc8\x9ba pe listele Partidului Social Democrat, iar din 2001 a fost viceprimar al acestui ora\xc8\x99._NEWLINE_\xc3\x8entre 2004 \xc8\x99i 2008 a \xc3\xaendeplinit func\xc8\x9bia de director executiv al AJOFM Bistri\xc8\x9ba-N\xc4\x83s\xc4\x83ud, perioad\xc4\x83 \xc3\xaen care a ob\xc8\x9binut diploma de master \xc3\xaen studii europene de la Universitatea Babe\xc8\x99-Bolyai. \xc3\x8en septembrie 2007 a contribuit la \xc3\xaenfiin\xc8\x9barea organiza\xc8\x9biei \xe2\x80\x9eEuroactiv Bistri\xc8\x9ba\xe2\x80\x9d, unde so\xc8\x9bia sa era ac\xc8\x9bionar \xc8\x99i ulterior consultant. Organiza\xc8\x9bia se ocup\xc4\x83 cu plasarea for\xc8\x9bei de munc\xc4\x83 \xc3\xaen str\xc4\x83in\xc4\x83tate \xc8\x99i organizarea de cursuri de reconversie social\xc4\x83; sediul ei este la adresa de domiciliu a familiei Boti\xc8\x99._NEWLINE_\xc3\x8en 2008 s-a \xc3\xaenscris \xc3\xaen Partidul Democrat Liberal. \xc3\x8en acel an a candidat la alegerile legislative \xc8\x99i a fost ales deputat \xc3\xaentr-un colegiu din jude\xc8\x9bul Bistri\xc8\x9ba-N\xc4\x83s\xc4\x83ud. \xc3\x8en primul an de mandat, a semnat 24 de propuneri legislative. \xc3\x8en contextul remanierii guvernului Boc, a fost numit la 3 septembrie 2010 ministru al muncii \xc3\xaen acest executiv._NEWLINE_\xc3\x8en luna martie a anului urm\xc4\x83tor, televiziunea Antena 3 a publicat un material prin care releva conflictul de interese ce rezult\xc4\x83 din faptul c\xc4\x83 organiza\xc8\x9bia la care so\xc8\x9bia lui Boti\xc8\x99 era ac\xc8\x9bionar derula activit\xc4\x83\xc8\x9bi de formare profesional\xc4\x83 \xc3\xaen timp ce acesta era director la AJOFM. Ulterior, \xc3\xaen pres\xc4\x83 au ap\xc4\x83rut noi informa\xc8\x9bii din care rezult\xc4\x83 c\xc4\x83 Euroactiv Bistri\xc8\x9ba a ob\xc8\x9binut un contract cu finan\xc8\x9bare european\xc4\x83 la dou\xc4\x83 s\xc4\x83pt\xc4\x83m\xc3\xa2ni dup\xc4\x83 ce Ioan Boti\xc8\x99 a fost numit ministru. De\xc8\x99i so\xc8\x9bia lui Boti\xc8\x99 s-a retras oficial din ac\xc8\x9bionariatul organiza\xc8\x9biei Euroactiv Bistri\xc8\x9ba, ea a continuat activitatea \xc3\xaen colaborare cu aceasta \xc3\xaen calitate de consultat \xc8\x99i a \xc3\xaenfiin\xc8\x9bat \xc3\xaempreun\xc4\x83 cu al\xc8\x9bi ac\xc8\x9bionari ai ei organiza\xc8\x9bia \xe2\x80\x9e\xc8\x98ansa la demnitate\xe2\x80\x9d, acela\xc8\x99i nume cu proiectul ob\xc8\x9binut \xc3\xaen septembrie 2010. Activit\xc4\x83\xc8\x9bile de consultan\xc8\x9b\xc4\x83 pentru Euroactiv i-au adus so\xc8\x9biei lui Boti\xc8\x99 venituri \xc3\xaen valoare de 8400 de lei lunar. \xc3\x8en lumina acestor dezv\xc4\x83luiri, la data de 20 aprilie 2011 \xc8\x99i-a depus demisia din func\xc8\x9bia de ministru._NEWLINE_\xc3\x8enainte de a-\xc8\x99i da demisia, Boti\xc8\x99 a emis un ordin prin care bloca accesul la toate informa\xc8\x9biile din contractele de finan\xc8\x9bare POSDRU, inclusiv la cele din proiectul \xc3\xaen care era implicat\xc4\x83 so\xc8\x9bia sa._NEWLINE_Ulterior, \xc3\xaen 10 mai 2011, ministrul interimar al Muncii, Emil Boc, a anun\xc8\x9bat c\xc4\x83 a abrogat ordinul lui Boti\xc8\x99.'